EA มั่นใจโซลาร์ฟาร์ม 4 โครงการเริ่ม COD ตั้งแต่ปีหน้าตามแผน
EA มั่นใจโซลาร์ฟาร์มพิษณุโลก 90MW อยู่ในขั้นตอนการติดตั้งแผงโซลาร์ มั่นใจก่อสร้างแล้วเสร็จ คาดเริ่ม COD ใน H1/59 ตามแผน ส่วนโครงการโรงไฟฟ้าพลังงานลมกำลังการผลิต 126 เมกะวัตต์ในจ.นครศรีฯกับสงขลานั้นคาดว่าจะเริ่ม COD ได้ในช่วงไตรมาส 2/59
12 พ.ย. 2558

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า สำหรับความคืบหน้าในการก่อสร้างโครงการโรงไฟฟ้าในส่วนของโครงการโซลาร์ฟาร์มพิษณุโลกกำลังการผลิต 90 เมกะวัตต์นั้น ปัจจุบันอยู่ในขั้นตอนการติดตั้งแผงโซลาร์ จึงมั่นใจว่างานก่อสร้างจะแล้วเสร็จตามแผนที่กำหนด และคาดว่าจะสามารถผลิตไฟฟ้าเชิงพาณิชย์ (COD) ได้ภายในต้นปี 59
ส่วนโครงการโรงไฟฟ้าพลังงานลมกำลังการผลิต 126 เมกะวัตต์ ที่มีทั้งหมด 3 โครงการ แบ่งเป็น ในจังหวัดนครศรีธรรมราช 2 โครงการ และจังหวัดสงขลา 1 โครงการ นั้นปัจจุบันอยู่ระหว่างการก่อสร้างและเตรียมความพร้อมสำหรับการติดตั้งเสาและอุปกรณ์ ซึ่งเป็นขั้นตอนสำคัญและมีความคืบหน้าเป็นอย่างดียิ่ง โดยคาดว่าจะเริ่ม COD ได้ในช่วงไตรมาส 2/59
 